SKRIFTLIG FORESPØRGSEL E-1822/02

af Alexander de Roo (Verts/ALE) til Kommissionen

(27. juni 2002)

Om: Nederlandenes gødningspolitik opfylder ikke EU-standard

Det statslige nederlandske institut for sundhed og miljø (RIVM) har tilrådet den nederlandske regering, at standarderne for kvælstofudledning på landbrugsarealer skærpes i 2003, og at de lette sandjordsarealer, hvor der gælder ekstra skrappe kvælstofstandarder, udvides betydeligt. Såfremt dette ikke sker, vil Nederlandene i 2003 komme til at overtræde EU-nitratdirektivet (91/676/EØF)(1).

Den 31. maj 2002 vedtog den afgående regering, at den ikke ville træffe nogen afgørelse om gødningspolitikken for 2003. Den nye regering, som efter al sandsynlighed vil bestå af partierne CDA, VVD og LPF, må tage sig af dette problem. I den nederlandske avis Het Agrarisch Dagblad den 31. maj forlød det, at den nye koalitionsregering bestående af CDA/VVD/LPF ikke vil skærpe gødningsstandarderne for 2003 i forhold til 2002.

Kommissionen har hidtil haft en ganske skarp og tydelig holdning til gennemførelsen af nitratdirektivet. I slutningen af maj 2002 lod Wallström, der er kommissionsmedlem med ansvar for miljøanliggender, den belgiske regering forstå, at hun vil tilbageholde eller udsætte udbetalingen af 200 mio. euro i støtte til udvikling af landdistrikter, hvis ikke gødningspolitikken i Flandern opfylder kravene i EU-direktivet.

Er Kommissionen villig til på linje med holdningen over for Belgien at indefryse støtten til det intensive kvæghold i Nederlandene, indtil den nye nederlandske regerings politik for 2003 opfylder EU-standarden for nitratudledning?

(1) EFT L 375 af 31.12.1991, s. 1.

Svar afgivet på Kommissionens vegne af Margot Wallström

(9. september 2002)

Kommissionen følger løbende gennemførelsen af nitratdirektivet (91/676/EØF) i Nederlandene, som ikke har udpeget specifikke nitratsårbare zoner, men gjort brug af direktivets artikel 3, stk. 5, og opstillet et handlingsprogram for sit nationale område. En overtrædelsesprocedure blev indledt imod Nederlandene (1998/2158) i 1998, fordi landet i sit handlingsprogram ikke har medtaget alle de foranstaltninger, der kræves i henhold til nitratdirektivets artikel 5, stk. 4 og 5, og bilag II og III. Sagen er blevet indbragt for EF-domstolen og befinder sig for øjeblikket sin sidste fase, hvor der kan forventes en afgørelse fra Domstolen.

For at sikre indbyrdes sammenhæng mellem Fællesskabets miljøpolitik og dets politik for udvikling af landdistrikter blev der medtaget klare og uigenkaldelige forpligtelser i hvert eneste af de af Fællesskabet medfinansierede programmer for udvikling af landdistrikter. For nitratdirektivets vedkommende går forpligtelserne i de nederlandske programmer for udvikling af landdistrikterne ud på, at der skal være gjort tilstrækkelige fremskridt inden den 31. december 2000 med hensyn til efterlevelse af nitratdirektivet, som frem for alt indebærer ændring og færdiggørelse af den nederlandske mineralpolitik.

I brev af 25. maj 2000 underrettede det medlem af Kommissionen, der har landbrug og fiskeri som ansvarsområde, medlemsstaterne om, at Kommissionen vil sende dem en officiel meddelelse, når den står i begreb med at træffe direkte foranstaltninger over for visse uregelmæssigheder med relation til, hvordan nitratdirektivet anvendes, især manglende opfyldelse af forpligtelsen til at udpege nitratsårbare zoner. Sådanne passende foranstaltninger kan indebære, at Kommissionen bringer artikel 7, stk. 4, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(1) i anvendelse.

Det brev af 27. maj 2002 fra medlemmet af Kommissionen med miljøanliggender som ansvarsområde, hvortil der henvises i den skriftlige forespørgsel, var stilet til Bart Staes, medlem af Europa-Parlamentet, som svar på dennes skrivelse om samme emne. Det vedrørte det nylige forslag om udpegning af nitratsårbare områder i Flandern. Brevet fra kommissionsmedlemmet henviser til den forpligtelse, den flamske region har indgået i forbindelse med sit program for udvikling af landdistrikter. Der henvistes heri ikke til en specifik tilbageholdelse af midler, som nærværende forespørgsel kunne antyde.

I flere år har udpegningen af nitratsårbare områder i Flandern været yderst begrænset (9 % af det samlede område). Den 25. juni 2002 forelagde de flamske myndigheder via Belgiens Faste Repræsentation ved EU officielt Kommissionen et helt nyt forslag. Kommissionen er nu i gang med at undersøge dette nye forslag. Som ovenfor anført har Nederlandene opstillet et handlingsprogram for hele landet. Trods en række ligheder mellem nederlandsk og flamsk landbrug har den anvendte fremgangsmåde ved udpegning af nitratsårbare områder altså været yderst forskellig i Flandern og Nederlandene.

(1) EFT L 160 af 26.6.1999.